Papersnake/gushiwen huggingface dataset:
舟中夜雪读正卿教授近诗辄赋鄙句并以为别
王铚（宋代）

百年半羁栖，轻与故山别。回首千万峰，飞云不可越。

弭棹濠上千，非乡怆时节。朝号迥野风，夜听孤舟雪。

湿薪无煖焰，浊泪共明灭。痴坐增洒然，何以慰清绝。

斯时咏君诗，心抱益澄沏。未从观鱼庄，先得驭风列。

荆玉出此邦，谁献复谁刖。山川漫奇丽，文物久销歇。

君词吐白虹，神宝疑不没。我欲赓馀思，景好句逾拙。

如逢勾漏令，未得丹砂诀。万里烟云开，扬舲及明发。

荆山自兹远，云涛渺天末。两地见梅花，相思不同折。
望白纻跨
郭祥正（宋代）

隔江望白纻，葱苍压牛渚。却忆跨黄犊，渡桥溪东去。

悠悠登此跨，直待圆蟾午。汗漫丹湖水，万顷浸天宇。

北斗酌不乾，光烱反吞吐。诸峰若案几，白云俯可取。

览景壮我怀，长谣念前古。传闻桓将军，致酒领歌舞。

雄风回秋霜，英声散鼍鼓。宁知千载后，荒榛老狐鼠。

男儿及时乐，一饷亦足许。前年翰林公，绝顶构堂庑。

我方客沅湘，盛事未能睹。及今佐肥幕，治狱历阳府。

注目聊独吟，何时达庭户。
忆平泉杂咏。忆春耕
李德裕（唐代）

郊外杏花坼，林间布谷鸣。原田春雨后，谿水夕流平。

野老荷蓑至，和风吹草轻。无因共沮溺，相与事岩耕。
阆中蒲氏园亭十咏 其四 莲池
冯山（宋代）

叠叠波纹绿，摇摇雨气香。菱歌谁与发，秋兴似江乡。
吴守置酒壮观为登高之集因赋数语
虞俦（宋代）

九日登高作胜游，使郡携客此迟留。
天连楚观风吹帽，木落淮山菊满头。
何处台前犹戏马，几人江上不惊鸥。
年来只有身穷健，莫把茱萸浪自愁。
余自入山距出山五十五日竹屋青灯山阴杖屦忘其痴不了事矣随所赋录之得二十首 其七 听箫
徐瑞（宋代）

呜呜传素恨，渺渺起新愁。台空凤已去，楚山千顷秋。
秋夕纪梦十绝 其五
胡应麟（明代）

永夜银河送客槎，吹笙遥赴阿环家。狂抛织女支机石，携手扶桑万尺霞。
大人命题临本西岳华山碑
陆耀（清代）

汉隶十碑九皴剥，寻行可读存西岳。旧拓流传直万金，双钩摹勒违其朔。

兹本独无秋毫爽，谁欤妙手尚书荦。我家借临规九势，一波一磔斟雕琢。

岂无画沙与印泥，世人竞尚谷口学。不知斑駮非本真，当其脱手光濯濯。

即如晚出有曹全，正于姿致见高卓。不然徐韩皆唐贤，何不率臆逞肥浊。

蛇纡蚓绾递相师，唐人学汉无人觉。可惜神灵失呵护，竟同荐福毁雷雹。

郭髯赵崡今俱死，遗文金石谁商榷。
新路店道中
杨万里（宋代）

去秋行部惨山容，得似春山意态浓。
嫩绿峰当新雨後，乱红花发烂晴中。
仙姿玉骨丹青写，雾鬓风鬟锦绣幪。
染得笔头生五色，急将描取入诗筒。
杀麦二首
苏辙（宋代）

麦幸十分熟，雨过三日霪，
雨过三日霪。初晴尚未伏，
半夜卷重阴。细筑场无隙，
轻推磨有音。惊闻诸县水，
一晒直千金。
和徐子苍扬州梦梅
陈杰（宋代）

林昏月落淮南夜，还忆江清水见沙。
冰雪为魂玉在侧，了知不是梦梨花。
王侯德政咏 其二 半榻清风
李之世（明代）

湘帘如水静琴张，听得清音不下堂。百里仁风嘘海畔，沧波如拭漾荣光。
送罗季周主簿之官八桂
杨万里（宋代）

忆昔相从夜诵时，子垂两髧我初髭。
梧桐叶落犹无睡，桃李春归总不知。
我已悬车老岩岳，子方敛板走阶墀。
莫嫌衰病人皆弃，桂岭梅花寄一枝。
台城路·听秋馆夜集赋柝声
姚燮（清代）

吟窗万籁沉虚肃。柝声更传何处。巷冷风酸，街荒月黑，关尽几家门户。

梦边细数。但近杂檐铃，远掺谯鼓。独影苍茫，拥肩须怯露行苦。

还堪此时情绪。负囊寻店客，相逐来去。过树鸦疑，迎灯犬警，画出凄凉图谱。

离心碎否。念白帝秋屯，玉关冬戍。断驿残星，有人愁到曙。
送子婿崔真父归长城
刘长卿（唐代）

送君卮酒不成欢，幼女辞家事伯鸾。
桃叶宜人诚可咏，柳花如雪若为看。
心怜稚齿鸣环去，身愧衰颜对玉难。
惆怅暮帆何处落，青山无限水漫漫。
和毗陵尉曹昭用见寄
李中（五代）

决狱多余暇，冥搜万象空。卷帘疏雨后，锁印夕阳中。
还往多名士，编题尚古风。宦途知此味，能有几人同。
次韵黄贰车三绝句
史弥宁（宋代）

我本无心山上山，随风聊复过沧湾。
等闲偿了为霖愿，却敛神功紫翠间。
鸾溪
钱闻诗（宋代）

一溪高占翠嶙间，终日寒泉自往还。
要看仪仪同类舞，惜乎不接凤凰山。
中秋宿瀼溪驿 其二
王十朋（宋代）

浪士旧游处，旅人今两宵。赤乌曾纪瑞，银杏敢兴妖。

照眼水名瀼，回头山忆尧。男儿四方志，宁惮蜀天遥。
苑西杂咏 其二
蔡升元（清代）

禁苑春风次第来，香车轣辘走轻雷。卖花声过墙东去，知是丰台芍药开。
洛阳桥
刘子翚（宋代）

跨海飞梁叠石成，晓风十里度瑶琼。
雄知建业牙城峙，势若常瑶蛇陈横。
脚底波涛时汹涌，望中烟屿晚分明。
往来利涉歌遗爱，谁复题桥继长卿。
题夏慱士晋王羲之右军像
刘炳（明代）

上东门外胡雏啸，万里尘飞洛阳道。潜龙东渡晋中兴，群马南阳国重造。

石城巃嵷昔所都，庶事草草嗟良图。衣冠简傲礼乐废，朝廷放旷君臣疏。

大令平生最超卓，早年门第居台阁。内史新除典要枢，右军任重参帷幄。

擅场翰墨出神奇，蔡卫钟张早得之。昼长燕寝森兵卫，日暖鹅群戏墨池。

来禽青李囊盛寄，裹鲊《黄庭》醉后题。春风三月山阴曲，群彦流觞映脩竹。

一时簪冕属高风，百年文藻怀芳躅。流落斯文慨古今，后代宸聪复购寻。

小字昭陵传玉匣，数行定武抵千金。忽见画图双眼失，采采丰神惊玉立。

羽扇萧疏晚日晴，乌纱彷佛秋尘袭。繁华如梦转头非，典午山河几落晖。

唯有凤凰台上月，春风依旧紫箫吹。
代任阆州和人重午二首 其一
项安世（宋代）

灵符高挂辟方良，宝剂旁搜纳众芳。穰穰人情随节变，冥冥古意与□长。

新裁白雪罗衣润，旋剥黄金角饵香。尚想中流见荃棹，徘徊洲浦待巫阳。
送京判张文洲致政还松
孙承恩（明代）

季鹰高致众称贤，此日莼鲈味正鲜。世事无期谁尽得，浮荣勘正祇须怜。

筇扶花径寻诗去，帘捲山斋看雨眠。老我挂冠何日是，送君南望独凄然。
巳丑八月京口逢五岳山人
李梦阳（明代）

夜雨清池馆，晨光散石林。一舟相过日，千里独来心。

树拥江声断，潮生山气阴。异时怀旧意，应比未逢深。
述怀
江源（明代）

客子光阴似转环，鬓毛不为朔风斑。酷怜杼轴空东国，敢谓贤劳赋北山。

短述也能消永夜，浊醪未必破愁颜。乡关便道知何日，先遣音书附雁还。
寄隐直
刘敞（宋代）

俱为异乡客，似伴老僧禅。虚室矜生白，时流笑草玄。

岁寒差自若，生理直翛然。无术能乘兴，苍茫欲雪天。
又和二月五日风雪
司马光（宋代）

春风正豪怒，夜雪复飘扬。
勿使羁愁乱，自知清兴长。
帘疏声淅沥，灯冷晕微茫。
此夕牛衣客，成名不可忘。
句
崔道融（唐代）

万里一点白，长空鸟不飞。（《边庭雪》，见《诗格》）

如今却羡相如富，犹有人间四壁居。（见杨万里《诗话》）
良佐留别诗颇凄惋次韵叙闲居之乐以释之二首
陶梦桂（宋代）

腾腾晓日夕还沉，浅浅秋江春又深。
消息既知由造化，忧愁那又到山林。
已吟有兴犹重和，未醉开樽任满斟。
浮利浮名都莫问，只将诗酒送光阴。
送常子正赴召二首 其二
吕本中（宋代）

疾病老逾剧，交亲穷转疏。惟公不改旧，怪我未安居。

日月干戈里，江山瘴疠馀。南行见李白，亦莫问何如。
酬魏炎秀才
郭祥正（宋代）

碧云暮合庐山头，夜蛩声撼乡园愁。忽然一见旧游客，贳酒不惜千金裘。

高谈稍听吐胸臆，歘如野烧光难收。虎豹哀嗥走不彻，猎网四面谁能搜。

嗟予慄慄畏事者，兀坐视予劳双眸。主人欣欢亟扫室，雁榻旋列横霜秋。

两溪倒碧泻明月，松窗左右风飗飗。长篇赠我不可和，和声酸涩令人羞。
酒边呈张景纯
黄庚（元代）

蓬莱阁上笑谈馀，别后思君看画图。萍水相逢俱老矣，家山自画盍归乎。

清风一榻庄周蝶，明月扁舟范蠡湖。此是达人真乐事，客中何必叹穷途。
玉泉留题二首 其一
许志良（清代）

清泉煮茗自馨菲，独恃源流一脉微。借得吴刚砍桂斧，辟开玉峡白龙飞。
临江仙 怀辰州教授赵学舟
张炎（宋代）

一点白鸥何处去，半江潮落沙虚。淡黄柳上月痕初。

遐观情虚虚，凝想步徐徐。

每一相思千里梦，十年有此相疏。休休寄雁问何如。

如何休寄雁，难写绝交书。
游东西岩（即谢安东山也。）
苏轼（宋代）

谢公含雅量，世运属艰难。
况复情所钟，感慨萃中年。
正赖丝与竹，陶写有馀欢。
尝恐儿辈觉，坐令高趣阑。
独携缥缈人，来上东西山。
放怀事物外，徙倚弄云泉。
一旦功业成，管蔡复流言。
慷慨桓野王，哀歌和清弹。
挽须起流涕，始知使君贤。
意长日月促，卧病已辛酸。
恸哭西州门，往驾那复还。
空馀行乐处，古木昏苍烟。
景祐祭文宣王庙六首 酌献用《成安》。
郊庙朝会歌辞（宋代）

自天生圣，垂范百王。恪恭明祀，陟降上庠。酌彼醇旨，荐此令芳。

三献成礼，率由旧章。
哭薛子舒二首
刘克庄（宋代）

医自金坛至，犹言疾可为。
濒危人未信，闻死世皆疑。
友共收残藁，妻能读殓仪。
借来书册子，掩泪付孤儿。
浣溪沙 春日
张学雅（清代）

无事闲庭不启扉。箧香空叠旧罗衣。绿浓红淡恨依依。

睡起海棠香梦足，隔帘芍药淡烟迷。春来春去总堪疑。
宫中行乐词其五
李白（唐代）

绣户香风暖。
纱窗曙色新。
宫花争笑日。
池草暗生春。
绿树闻歌鸟。
青楼见舞人。
昭阳桃李月。
罗绮自相亲。
澹堪杂诗 其五
成多禄（清代）

好山喜我来，螺黛绘深浅。怪石待主人，僵立殊偃蹇。

我感山石待，花径行宛转。入夜犹寻诗，露湿衣裳软。

镫花自开落，幽静不可剪。时闻华子冈，人定一声犬。
如梦令·手种堂前桃李
苏轼（宋代）

手种堂前桃李。无限绿阴青子。帘外百舌儿，惊起五更春睡。居士。居士。莫望小桥流水。
连天观望春忆毘陵翟园
杨万里（宋代）

中和节後社前时，春到园林最晚枝。
弄水不冰携扇手，登台犹粟向风肌。
鸟乌声里山光湿，花柳阴中日脚迟。
北望翟园春正闹，海棠锦绕雪荼蘼。
题王朋梅金明池图并题卷
陈颢（元代）

画人胸次见忠贞，意气规模一味清。想象当时同乐日，披图似有旧欢声。
送客还幽州
李益（唐代）

惆怅秦城送独归，蓟门云树远依依。

秋来莫射南飞雁，从遣乘春更北飞。
入朝遇雪
李频（唐代）

霜鬓持霜简，朝天向雪天。玉阶初辨色，琼树乍相鲜。

密翳空难曙，盈征瑞不愆。谁为洛阳客，是日更高眠。
阅旧日所读书不觉忘暑偶成
常纪（清代）

筐中冰雪文，藏弆岁云久。际此长夏日，搜之逢故友。

一卷常自携，爱玩不释手。凉雨夜洒蕉，清风朝散柳。

相对莹心神，祝融复何有。
句
梅挚（宋代）

珠峰塔影孤。
澹台子羽墓
黎民表（明代）

临河闻返驾，高第乃南浮。行径无芳躅，松楸馀故丘。

山川良不改，吾道日悠悠。谁怜卑薄地，千古有麟游。
挽黄承事三首
廖行之（宋代）

不用籯金侈厚藏，无烦农囿富耕桑。
一经父子韦编训，余庆阶庭玉树芳。
道义固堪绵有后，功名浑把付诸郎。
他年窦桂诜诜报，当信於今种德香。
侍太孺人由安国过贤沙至凤池
喻良能（宋代）

板舆多乐事，沙路及晴时。
约略瞻龙卧，逶迤到凤池。
匏樽细斟酌，华发足遨嬉。
此意安仁解，曛酣更赋诗。
重夸州宅旦暮景色，兼酬前篇末句
元稹（唐代）

仙都难画亦难书，暂合登临不合居。绕郭烟岚新雨后，

满山楼合上灯初。人声晓动千门辟，湖色宵涵万象虚。

为问西州罗刹岸，涛头冲突近何如。
声声慢·萸房初荐
彭子翔（宋代）

萸房初荐，橙子新槎。菊松图下捧金荷。看翁将息，後生似、去年捧。更眼前、稚子又多。鬓绿颜酡。对花醉、把花歌。熙宁安乐好行窝。佳辰虽异，翁此兴、不输他。更如何、欢喜也呵。
五月间与正仲立耕养堂前见石榴一花吐初因以
舒岳祥（宋代）

石屏溪上晚风柔，深念沉思註易楼。
好酒自能和性气，闲愁何易上眉头。
十风五雨天常顺，万绿一红春更留。
灶婢解炊新麦饭，提鱼仍就篆畦游。
新作西庵将及春景戏成两诗请李思中节推同赋 其二
孔平仲（宋代）

昨叶何摇落，今逢淑景天。山椒红杏火，岩石绿苔烟。

炉火沉香烬，琴丝续断弦。忍冬已彻骨，衰白及长年。
春恨选二其一
朱淑真（宋代）

桃李芬菲尔许时，苦无佳句记想思。
春光虽好多风雨，恩爱方深奈别离。
泪眼谢他花缴抱，愁怀惟赖洒扶持。
莺莺燕燕休相笑，试与单栖各自知。
秦楼月（留别海陵诸公）
曾协（宋代）

清秋月。长空万里烟华白。烟华白。江云收尽，楚天一色。

莼丝惹起思归客。清光正好伤离别。伤离别。五湖烟水，伴人悉绝。
记梦
释文珦（宋代）

神清发幽梦，梦到仙人峰。
老仙启玄门，问我来何从。
仙发映山绿，仙颜眩日红。
高低种玉田，异植方茸茸。
里闾见翁媪，亦复非尘容鸡犬声相闻，
略与桃源同。云中飞仙人，
缥缈如游龙。遄征不可即，
得非是乔松。白云既变灭，
仙軿亦无踪。梦觉两何有，
闻打西林钟。
次韵酬徐仲元
王安石（宋代）

投老逍遥屺与堂，天刑真已脱桁杨。
缘源静翳无鱼淰，度谷深追有鸟颃。
每苦交游寻五柳，最嫌尸祝扰庚桑。
相看不厌唯夫子，风味真如顾建康。
济渎祠留题三首 其二
周伯琦（元代）

邃廊峻殿奉祠崇，神物蜿蜒贝阙中。甘澍知时千里润，祥云幕晓百灵通。

林森丛竹黄兼绿，花发辛夷白间红。石径萧条盘谷近，欲追隐躅恨匆匆。
滕王阁三首
吴芾（宋代）

昔日骄王镇此州，特营高阁瞰清流。
一时杰出称雄观，千古争传作胜游。
遍览遗踪容可想，回思往事却堪羞。
时人漫说珠帘雨，空惹骚人拄笏愁。
题露荷风柳扇面二首 其二
张昱（元代）

此扇当年定赐谁，泪痕犹自旧胭脂。班姬莫用闲相咏，次第凉风到汝吹。
和陶劝农韵勉吾乡之学者
吴芾（宋代）

譬如田家，所仰黍稷。
要当早夜，勤于种植。
惰而自安，不稼不穑。
岁云暮矣，何由足食。
太平仙游山神祠
吴潜（宋代）

仙游杳不极，山夕景独殊。
丹气发空翠，天灯照连珠。
下有神之发，何年托蓬壶。
想争隋氏鹿，赫赫雄万夫。
提剑起草莽，搴旗护枌榆。
奇功未尽赏，灵异终弗渝。
祝厘赛田畯，抚节降楚巫。
心人孰可仍，我亦怀英国。
芬芗乍成雾，杯珓若合符。
歌此谢冥贶，送迎神以娱。
马斃三首
仇远（元代）

我无筋力汝难骑，埋汝郊原有敝帷。
二尺箯舆元自稳，不劳鞭策强驱驰。
赋席
张纯（两汉）

席为冬设，簟为夏施。揖让而坐，君子攸宜。
偈颂七十二首
释祖钦（宋代）

一掬澄潭镜样磨，无风何必自生波。
转身纵不离初际，仔细看来较几何。
菊
唐彦谦（唐代）

雪菊金英两断肠，蝶翎蜂鼻带清香。寒村宿雾临幽径，

废苑斜晖傍短墙。近取松筠为伴侣，远将桃李作参商。

年来病肺疏杯酒，每忆龙山似故乡。
南剑道中
韩元吉（宋代）

唤渡春潭侧，堤弯踏晓晴。
回舟动山影，映日见鱼行。
野远孤烟出，江深白鹭明。
尘劳消底计，对此觉身轻。
彩鸾归令（为张子安舞姬作）
张元干（宋代）

珠履争围。小立春风趁拍低。态闲不管乐催伊。整铢衣。粉融香润随人劝，玉困花娇越样宜。凤城灯夜旧家时。数他谁。
虞美人（送周监税）
郭应祥（宋代）

周郎素蕴平戎略。聊此司征榷。他人两载已辞难。君独三年、只作一朝看。

紫萸黄菊重阳后。木落秋容瘦。休斟别酒惨离裾。戚畹如今、个个有新除。
游真风观
李彭（宋代）

缘云得支径，遂造幽人居。夕风冒梁栋，苍苔上庭除。

仙崖衣襞积，玉磬韵虚徐。回首尘外躅，浩歌将焉如。
渔父二首
薛师石（宋代）

偶来浦口芰荷香，绿叶丛中睡一场。
须信至人无妄想，不曾有梦见文王。
忆山泉
陆龟蒙（唐代）

一夜寒声来梦里，平明著屐到声边。

心期盛夏同过此，脱却荷衣石上眠。
代贺皇太子生日诗二首
李刘（宋代）

宝月重轮丽虎闱，祥烟葱郁绕黄麾。
九秋沆碭平分日，万国元良初度时。
礼乐诗书俱羽惯，圣贤仁孝况生知。
八荒寿域从今启，请为丰年上玉卮。
和前人赋别
文天祥（宋代）

翠松三万顷，松雪著神仙。
柳院催金钥，江花送玉鞭。
晓岩云壁立，晚棹浪规圆。
未了醉翁事，重寻颍上田。
和崔丞劝农
萧泰来（宋代）

昨宵雨过水平平，自不归耕却劝耕。
犊卧草根黄蕴藉，鹭飞山脚白分明。
瀹茶僻寺同僧话，送酒芳园见主情。
父老欢呼官长醉，归鞭止信马蹄行。
朝中措（艮翁生日）
刘克庄（宋代）

仙风道骨北山翁。万卷著胸中。涣若宦情冰释，作□醉面桃红。

千林冻槁，一枝雪艳，消息先通。颜色□青精饭，姓名在碧纱笼。
守虔过家登高斋即事
赵抃（宋代）

旧里徘徊忽四旬，高斋高胜足欢忻。当轩晓看山横黛，负郭秋成稼覆云。

酌酒屡邀朋契乐，弄琴真与俗喧分。虔州莫讶迟迟去，乡便恩荣荷圣君。
便道还乡阅月赴任和诸士大夫赠章 其一
区元晋（明代）

十月小阳春满城，笑携长剑事云程。不辞孟浪还今日，敢冒贤名比昔英。

万顷波光舟五两，千山晴色酒三行。相违折简知何日，动是流莺出谷声。
中秋夜清坐读欧阳公正统论二首 其一
赵鼎（宋代）

稍觉清凉换縠衣，独怜衰鬓与秋期。清樽浪作经年计，黄卷长怀万古悲。

蛩咽幽吟愁露草，鹊翻寒影绕风枝。此生此念能忘否，梦破苍龙西去时。
鹭
陆游（宋代）

雪霁春回亦乐哉！棋轩正对小滩开。
翩翩飞鹭真吾友，肯为幽人一再来。
句
钱惟演（宋代）

绿野桑麻连四水，黄堂歌吹拥千兵。
观石氏夫妇演技
姚燮（清代）

虚堂平拓十弓地，置酒同看汉京戏。两行八烛人臂粗，左右分照红𣰽毹。

沈沈月上夜将半，花影先撩酒光乱。有夫绣帽短后衣，有妇梳鬟䰀鬌低。

睇交口骈作清啸，若哀𤠔语饥儿啼。鸾蹲凤举相搏撠，怒风西来倒墙壁。

倒地非壁还疑云，扫出芙蓉万灯碧。就中一灯如大罂，火轮旋舞香孩婴。

婴孩七岁刀百觔，以手弄之鸿毛轻。刀光为虹绕灯白，虹芒逼树千叶零。

叶声四飒秋雨声，座有醉者神皆醒。刀光忽离灯忽合，金翠浮图千仞立。

婴孩飞落浮图巅，趋向筵前向人揖。与酒一杯蒲伏受，妇也趑趄夺杯走。

掷杯杯在空中停，不溢涓滴杯能平。夫也睢盱睨杯叱，叱杯杯在空中行。

眼色朦胧月一晃，空杯仍落婴孩掌。鬨堂拍手都叹奇，值得缠头百金赏。

五陵侠少邯郸倡，缘竿走索真滥觞。朱门横行得尔辈，出奇制胜谁能当？

雕搜六凿穷天巧，亦祇终身谋一饱。美人谁惜掩面啼，壮士难堪拊髀老。

尔曷不为干将雄莫耶雌，冶炉变化青蛟螭？尔曷不为聂隐娘磨镜叟，荆棘关河双卫走？

羊蹄牛肉虽肥芗，俯首而食还足伤。技穷之鼠愁无粮，媚人以技安能常？

酒阑人散碧天曙，城角孤星罥芳树。真仙上药不可求，且拽雕弓射银兔。
赠海州使君
夏竦（宋代）

天衢未得便，假道海边城。
任大才胜器，官间不称名。
劝农吟少暇，忧物睡常轻。
见说行春处，和风满旆旌。
皇极门贺蓟辽奏捷是日安南入贡
欧大任（明代）

圣朝端冕戢兵戈，露布东来喜气多。黄竹不闻天欲雪，越裳今奏海无波。

市还沙苑迷骐骥，战后都城满橐驼。万里谷蠡看扫荡，甘泉烽火听铙歌。
云中曲四首
卢柟（明代）

夜半飞书报建章，交河新驻左贤王。
即分骁骑屯榆塞，便发元戎出定襄。
春日与李二文学游城南
刘仔肩（明代）

浩荡关河远，周流岁月新。
独醒愁对酒，多病怕逢春。
杨柳南城路，莺花紫陌尘。
若为联骑出，为尔谪仙人。
倒押前韵
彭汝砺（宋代）

吾生何独扰，世事欲相关。愿去红尘穴，同分白日闲。

诗赓幽意绪，酒裛病容颜。尚有松筠意，相期霜雪间。
武二酉
程康庄（清代）

二酉富诗书，搴芳眇流辈。蜗舍取厨烟，随阶有余态。

共友检农皇，晒药松阴背。卜筑本无尘，丹砂有时配。
送孙宾老守三池二首 其一
李流谦（宋代）

自艺心田岁自收，天翁两眼月临秋。近臣荐鹗方成表，吉梦逢刀遂得州。

吏术无多非问马，机心已尽不惊鸥。三溪便是桃源路，更欲武陵何处求。
声声慢 寿何思院母夫人
何梦桂（宋代）

人间六月。好是王母瑶池，吹下冰雪。一片清凉，仙界蕊宫珠阙。

金猊水沉未冷，看瑶阶、九开蓂荚。尚记得，那年时手种，蟠桃千叶。

庭下阿儿痴绝。争戏舞、绿袍环玦。笑捧金卮，满砌兰芽初茁。

七十古来稀有，且高歌、万事休说。天未老，尚看他、儿辈事业。
泊宋田遇厉风作
陈与义（宋代）

逐队避狂寇，湖中可盘嬉。
泊舟宋田港，俯仰看云移。
造物犹不借，颠风忽横吹。
洞庭何其大，浪挟雷车驰。
可怜岸上竹，翻倒不自持。
老夫元耐事，淹速无无期。
会有天风定，见汝亭亭时。
五月念貂裘，竟生薄暮悲。
萧萧不自畅，耿耿独题诗。
题云林秋山图为查德尹
吴雯（清代）

经营惨淡意如何，渺渺秋山远远波。岂但秾华谢桃李，空林黄叶亦无多。
金刚随机无尽颂·威仪寂静分第二十九
释印肃（宋代）

无所从来去，法身非住处。
弃满十方空，言说非本据。
叶路分居思堂
叶适（宋代）

叶媪开新学，同人饭野蔬。
明经传一相，考古付三余。
苔色迷青简，虫文蚀素书。
君能葺遗址，堂宇胜於初。
惜落花
白居易（唐代）

夜来风雨急，无复旧花林。枝上三分落，园中二寸深。

日斜啼鸟思，春尽老人心。莫怪添杯饮，情多酒不禁。
哭舅氏元美先生二首
曹子念（明代）

好客千金旧橐捐，晚来翻结卖文缘。
不知湖海褒衣士，更向何人索酒钱。
汀州
宋思远（宋代）

全闽形势数临汀，赣岭边疆似井陉。
江汇里渊锁地脉，山横华盖应天星。
柳梢青（怀青山兄，时在东湖）
赵功可（宋代）

一健如仙，东湖烟柳，坐拥吟翁。几许功名，百年身世，相见匆匆。

别来三度秋风。怕看见、云间过鸿。酒醒灯寒，更残月落，吾美楼中。
二月十九日同两都监沅陵令尉饯叙浦簿公子兴
赵蕃（宋代）

随处野花发，所须村酒沽。
江平初出岸，山好渐成图。
从此经行地，能留物色无。
少陵那老蜀，张翰政思吴。
颂古
释道颜（宋代）

迷悟髑髅前，徒劳更举鞭。
只持鸡狗戒，不学祖师禅。
蒲萄
刘敞（宋代）

蒲萄本自凉州域，汉使移根植中国。凉州路绝无遗民，蒲萄更为中国珍。

九月肃霜初熟时，宝珰碌碌珠累累。冻如玉醴甘如饴，江南萍实聊等夷。

汉时曾用酒一斛，便能用得凉州牧。汉薄凉州绝可怪，今看凉州若天外。
虎丘
张伯玉（宋代）

东客从来过虎丘，橘花渡口维扁舟。
阖闾宫殿不可见，但对古扁寒飕飗。
忆昔夫差全胜日，水犀十万横吴鉤。
楚山既掘荆人冢，越岭仍将句践囚。
岂谓西施能破国，谁知麋鹿上台游。
唯有吴王有时月，夜深闲照剑池头。
留题李明府霅溪水堂
刘长卿（唐代）

寥寥此堂上，幽意复谁论。落日无王事，青山在县门。

云峰向高枕，渔钓入前轩。晚竹疏帘影，春苔双履痕。

荷香随坐卧，湖色映晨昏。虚牖闲生白，鸣琴静对言。

暮禽飞上下，春水带清浑。远岸谁家柳，孤烟何处村。

谪居投瘴疠，离思过湘沅。从此扁舟去，谁堪江浦猿。
喜雨
孔武仲（宋代）

暑伏忽已尽，金风稍自秋。
骄阳仍不戢，岁计实可忧。
昊天虽甚高，聪聪彻九州。
闻其憔悴声，知此黎民愁。
白日收赫赫，惨云布油油。
昨朝雨意足，来自匡山头。
稍添郭南坡，次及城西畴。
入夜又滂沛，四境略已周。
平明出东郭，翠亩连山丘。
爽气吹客襟，余声壮溪流。
自此饱香粳，可以继麦麰。
聊为拊髀歌，以代击壤讴。
立春二首
强至（宋代）

菜丝生叶落雕盘，欲去春衣怯晓寒。
惟有多情双彩燕，不须风暖舞钗端。
过城南梅庵追忆湖守宋使君叔晦
郑玠（福建）（宋代）

重过梅庵不记春，花残树老绿阴成。开元宰相肠应断，楚国骚人魄尚清。

古屋参差疏影动，水池深浅宿枝横。主人祗在云深处，弄月吟风取次行。
利州漕宇八景 其一 会景亭
冯山（宋代）

天下台府胜，益昌囿佳山。使者高世才，秀隐林樾间。

仰山复仰人，昔旅无由攀。辟书就始志，来若游子还。

史公实宾从，与脱簿领艰。会景驾峰出，碧玉森周环。

栋梁宿云雾，栏槛平江关。杖屦从公游，萧散万虑閒。

酒随至乐尽，诗到无疵删。经年若朝夕，语去涕欲潸。

属余省亲闱，看公趣天颜。此会不可再，鸿鹄方高翾。

八咏风迹存，二江声潺潺。
题零陵石屏
舒岳祥（宋代）

大浪所簸摇，青山为俯仰。
云何峰外雪，亦与相下上。
宿州
范成大（宋代）

狐鸣鬼啸夜茫茫，元是官军旧战场。
土伯不能藏碧磷，三三两两照前冈。
南歌子·柳户朝云湿
张辑（宋代）

柳户朝云湿，花窗午篆清。东风未放十分晴。留恋海棠颜色、过清明。
垒润栖新燕，笼深锁旧莺。琵琶可是不堪听。无奈愁人把做、断肠声。
齐天乐
姚云文（宋代）

柳花引过横塘路，萦回曲蹊通圃。插槿编篱，挨梅砌石，次第海圃成坞。吟筇独拄。待寻访斜桥，水边窥户。已约青山，云深不碍客来处。

繁华阅人无数。问旧日平原，君还知否。啼鸟窗幽，昼阴春寂，慵因不如飞絮。匆匆燕语。似迎得春来，且留春住。惜取名花，一枝堪寄怀。
和子瞻禁林锁院诏赐烛酒
范祖禹（宋代）

晨入金华暮浴堂，声容不动笔奔忙。
星间忽降龙衔耀，天上重分玉醴香。
欲炧寒霄宫漏永，半酣归梦蜀山长。
起看绛阙银河晓，山立千官拱未央。
文彬借前韵见示用隐居之兴答之
邓雅（元代）

布衣长日坐松风，肥遁惭无济世功。海上欲寻蓬岛去，花间疑世武陵通。

烟霞碧嶂群仙府，风雨苍苔一亩宫。多谢吾宗频顾问，儒生今学采芝翁。
咏五伯盟坛
李好文（元代）

葵丘千里独为岗，齐侯之师强为王。
利武智囊何俯臣，德绥诸侯霸图方。
邀凉亭五首
彭龟年（宋代）

史君大雅资，胸中淡无欲。
尤物能移人，犹有此数竹。
舂陵闻雁
寇准（宋代）

危栏秋尽偶来凭，霜落秋山爽气澄。
谁道衡阳无雁过，数声残日下舂陵。
道夫惠诗为和五首
李处权（宋代）

水陆劳千里，诗书误半生。
山开南国翠，鸟已故园声。
会是豺狼静，方瞻日月明。
牵羊今古恨，洒血望占城。
代柬本厚觅蕨粉
谢复（明代）

蕨粉由来味最嘉，常呼纤手试金芽。杓分新涧流云液，杵带残星捣月华。

细嚼水晶圆更滑，閒抄晴雪净无瑕。何人会得先生意，早晚前村兴易赊。
送进士韦序赴举
郑谷（唐代）

丹霞照上三清路，瑞锦裁成五色毫。波浪不能随世态，

鸾凰应色入吾曹。秋山晚水吟情远，雪竹风松醉格高。

预想明年腾跃处，龙津春碧浸仙桃。
过赵州
王钝（明代）

兵后人家住近屯，数椽茅屋不成村。开渠旋引山头水，编竹常成舍外门。

烟火比邻新聚乐，干戈遍地旧伤魂。太平有象今伊始，好学尧民答圣恩。
答吴侍郎二首
刘克庄（宋代）

昨泛灵槎河汉津，今撑小艇水云身。
相居自作蹲池计，天子何曾如屋嗔。
开绿野尊姑领客，第甘泉颂可无人。
白沙翠竹宜闲步，绝胜东华踏软尘。
山头鹿
张籍（唐代）

山头鹿，角芟芟，尾促促。贫儿多租输不足，

夫死未葬儿在狱。早日熬熬蒸野冈，禾黍不收无狱粮。

县家唯忧少军食，谁能令尔无死伤。
杨山人归绵竹
文同（宋代）

一别江梅十度花，相逢重为讲胡麻。
火铃未降真君宅，金钮曾盟太帝家。
道气满簪凝绿发，神光飞鼎护黄芽。
青骡不肯留归驭，又入无为嚥晓霞。
墙外老树一株枝叶有熊彪顾盼之势
庄德芬（清代）

河边老椐树，巑岏古墙外。时当五六月，密叶张青盖。

蒙丛罩晚五，苍翠分朝霭。蘋末青风生，悠然发天籁。

时鸟藏其间，群飞羽翙翙。圆吭哢晴阳，绵蛮出翳荟。

最喜纳凉时，长空净埃壒。新蟾瞪纤目，馀霞抹红带。

屋角望熊彪，此意堪入绘。
和李亦元春寒四首 其四
曾习经（清代）

畹畹年芳一半休，嫩苔生阁走端忧。宁知沉饮非荒宴，可惜逢春只远游。

灵鞠才名随士宦，嵇康懒性负山邱。白桐花发郊扉静，不遣东风放紫骝。
宋颂九首 其一 圣神
石介（宋代）

不疾而速，不怒而威。惟圣惟神，其几其微。
和寄刘浩然
赵希逢（宋代）

缘空宝镜一轮新，何处纤云更敢侵。
四望孤城连远塞，几声哀杵间寒砧。
月明飞鹊无依地，夜静征鸿有过音。
报国寸心空耿耿，可怜鬓发已侵寻。
西江月
萧廷之（宋代）

九曲江头逆浪，霎时卫过天心。昆仑顶上水澄澄。酝就琼浆自昆。

便向此时采取，河车搬运无停。阴阳一炁自浮沈。锁闭玉关牢稳。
箜篌引
曹植（两汉）

置酒高殿上，亲交从我游。
中厨办丰膳，烹羊宰肥牛。
秦筝何慷慨，齐瑟和且柔。
阳阿奏奇舞，京洛出名讴。
乐饮过三爵，缓带倾庶羞。
主称千金寿，宾奉万年酬。
久要不可忘，薄终义所尤。
谦谦君子德，磬折欲何求。
惊风飘白日，光景驰西流。
盛时不可再，百年忽我遒。
生存华屋处，零落归山丘。
先民谁不死，知命复何忧？
新春感怀五首 其三
薛嵎（宋代）

自悔中年废读书，馀生祇可业樵渔。青山白屋笑归去，从我高眠百事疏。
和刘清叔襄阳草庐韵二首
李曾伯（宋代）

白马盟存矢弗寒，玩其肆矣肯泥蟠。
风云未合星先陨，输与江东日月宽。
除夕有感 其二
吴可读（清代）

廿年浪迹逐浮萍，回首觚棱梦欲醒。佳节匆匆惊晚岁，故交落落已晨星。

送穷心事悲韩子，张宴功名望狄青。何处梅花三弄笛，陇头呜咽不堪听。
斗日红
许及之（宋代）

暮色晓还开，残红委地堆。道如西蜀锦，何似北山莱。
雪窦瀑布一首
王阮（宋代）

碧空无雨忽潺潺，此水何人激在山。
塔现玉光依石侧，柱因冰在沥檐间。
长风浩荡更相和，元气淋淳挽不还。
欲究本来源出处，湘江谁借一枝斑。
寄申三太史随叔时病假归里
王维坤（清代）

骑驴供奉午桥东，谢傅声歌孰与同。为恐黑头难早相，且从白与侣生公。

千门柳色沙村雨，十里荷香水阁风。岂似蛮荒愁苦吏，感春独泣乱山中。
水月庵
释居简（宋代）

心蟾光朣朣，性静湍不起。悠哉小天地，万化渺无蒂。

清苕半洚水月庵，碧蟾夜夜先清涵。曩曾借榻坐凉树，细数秋毫窥夜潭。

犹来清圆捉不得，何地容兹老豪逸。脩名与月俱不死，衮衮东流几时息。

乡来万州赋此诗，寥寥百岁无此奇。诗在天西锦官寺，珠璧照人觉形秽。
边上看猎赠元戎
韩偓（唐代）

绣帘临晓觉新霜，便遣移厨较猎场。燕卒铁衣围汉相，

鲁儒戎服从梁王。搜山闪闪旗头远，出树斑斑豹尾长。

赞获一声连朔漠，贺杯环骑舞优倡。军回野静秋天白，

角怨城遥晚照黄。红袖拥门持烛炬，解劳今夜宴华堂。
招杨之罘
韩愈（唐代）

柏生两石间，万岁终不大。野马不识人，难以驾车盖。

柏移就平地，马羁入厩中。马思自由悲，柏有伤根容。

伤根柏不死，千丈日以至。马悲罢还乐，振迅矜鞍辔。

之罘南山来，文字得我惊。馆置使读书，日有求归声。

我令之罘归，失得柏与马。之罘别我去，计出柏马下。

我自之罘归，入门思而悲。之罘别我去，能不思我为。

洒扫县中居，引水经竹间。嚣哗所不及，何异山中闲。

前陈百家书，食有肉与鱼。先王遗文章，缀缉实在余。

礼称独学陋，易贵不远复。作诗招之罘，晨夕抱饥渴。
西陬牧唱词二十六首 其二十二
王芑孙（清代）

瓦剌提封尽入边，新藩瞻谒到伊绵。拘弥纪载多荒略，世系翻邀御笔传。
孙先觉毋夫人正月四日生时年八十
王十朋（宋代）

蓂开四荚瑞新春，瓦弄幽闺应此辰。蛇虺梦中祥女子，凤凰占里吉佳人。

平生不负三从义，老去兼全五福身。他日奇儿亦黄发，捧觞犹得寿慈亲。
颂古四十首 其七
释守珣（宋代）

展阵开旗便要赢，谁知御驾不亲征。把定锵旗收阵脚，直向熊峰不出兵。
如梦令
佚名（宋代）

一枕厌厌春困。记得小梅风韵。何处最关情，嫩蕊初传芳信。堪恨。堪恨。谁傍横斜疏影。
次韵天启戏为禅句之作
余干（宋代）

一片木柴投向釜，不是知音色如土。道途谩用运三车，根性终然资一雨。

相逢倘获个中人，涓滴何辞北驴乳。善才童子天质奇，抛官远遁修行苦。

果向北山曾遇人，便解捐书寻一语。而今脱却七斤衫，相见山山惟作舞。

秋闱何幸相握手，未厌夜深来叩户。莫愁客至将何待，困有眠床饥有俎。
南有刺
曾丰（宋代）

南有刺蓐，又有刺竹。有刺竹矣，无刺蓐矣。彼竹何族，有刺如簇。

蹴之者瘃，天委彼酷。谁使尔蹴，尔瘃谁讟。达者蹈足，恚者仄目。

斧斤俶俶，自贻伊蝮。天道好复，况利于竹。

南有刺竹，又有刺木。有刺木矣，无刺竹矣。彼木何族，有刺如簇。

触之者衄，天委彼酷。谁使尔触，尔衄谁讟。达者鼓腹，歜者裂肉。

斧斤畟畟，自贻伊毒。天道好复，况利于木。
赵干春山曲坞图
邓文原（元代）

春云尽敛青山出，雨过千林翠犹滴。桃花历乱柳芊绵，两两啼犹在林隙。

短桥深树阿谁家，楼阁重重映晓霞。往来岂是避秦客，理乱不闻度岁华。

衡门草绿深于染，回塘潋滟流青靛。鸡鸣犬吠各成村，岩际飞泉如白练。

虚亭寂历倚江开，图画千重入望来。桃源山庄何足数，此卷真足称奇哉。

画史当年推赵干，妙笔流传人所羡。吁嗟乎人去悠悠不可呼，为君赋此期重见。
戊子生日书怀二首 其二
陈大章（清代）

观化久师齐物叟，忘机甘作灌园人。熊鱼自古难兼味，木雁中园可置身。

野艇笼烟催放鹤，断槎欹石坐垂纶。一编最爱《襄阳传》，聊为清时备隐沦。
十六日下山各赋一篇仍迭和韵
朱熹（宋代）

绝顶来还晚，寒窗睡达明。连床眇归思，三宿怅馀情。

云合山无路，风回雪有声。岳祇珍重意，只此是将迎。
菩萨蛮·西风袅袅凌歌扇
冯延巳（五代）

西风袅袅凌歌扇，秋期正与行人远。花叶夺霜红，流萤残月中。
兰闺人在否，千里重楼暮。翠被已消香，梦随寒漏长。
送白酒白莲与钟统制钱广文因成二绝
吴芾（宋代）

瓮头白酒熟，池上白莲开。
我爱君纯白，聊持荐一杯。
题松下老人图
刘庭式（宋代）

古松苍髯枝屈缴，失笑相惊在岩穴。老翁手持绿玉杖，独立西风双鬓雪。

修然野服山家容，平生我亦怀高风。彭泽归来入图画，真有人间靖节翁。
次韵袁宪雪二首
陈造（宋代）

犯雪回帆岁遽残，自怜雨澁更风悭。
从游已落邹枚后，著语渠能季孟间。
梦逐蜚仙凌色界，谁因逋客护云关。
独思快目毗陵晓，玉衬金波妥锡山。
偈颂八十七首
释慧开（宋代）

五日一番，赴个程限。
有道可谈，有法可演。
不顾碎身如微尘，只要瞎却众生眼。
忆庐山旧居
处默（唐代）

粗衣粝食老烟霞，勉把衰颜惜岁华。独鹤只为山客伴，

闲云常在野僧家。丛生嫩蕨粘松粉，自落干薪带藓花。

明月清风旧相得，十年归恨可能赊。
过证道寺
董嗣杲（宋代）

证道山门旷，延僧草座禅。
不知为额始，曾记有歌传。
驿路桥梁坏，沙溪石藓填。
往来荒廨近，时可托清眠。
高园
施枢（宋代）

扁名俱不俗，难得此规模。
一镜荷香冷，四围花戏芜。
沼宽鱼自乐，竹静鹤同孤。
倣尽东州景，何须作画图。
陶太守凤山邀饮龙泉寺手谈
区元晋（明代）

是处名山可遍求，况联五马共遨游。疏松筛日金溜榻，弱筱含遨翠湿裘。

高阁经残僧伴少，石泉龙起玉光浮。笑弹数着西廓下，月满袈裟局未收。
挽张茂才秉伦诗
李素（明代）

麟溪寂寞雨声愁，叹息英雄事业休。赤手持家诸弟显，锐心倡学盛名留。

龙亡虎逝怜陈迹，鹤怨猿惊锁故丘。疏拙忝为门下士，伤心讵忍过西州。
素馨花
岑徵（明代）

江城郭外晚风晴，处处桑麻间素馨。西域远贻天使种，墓田分却美人名。

迎风暗觉春衫腻，待月横抽宝髻轻。南国香销红粉歇，十年肠断卖花声。
高阳台 忆梅
宗婉（清代）

寂寂闲庭，愔愔小院，东风消息沉沉。月地云阶，去年想到如今。

婵娟别后期无恙，奈近来、连日春阴。最愁它，冷尽芳魂，酸尽芳情。

孤村何处吟魂渺，记残宵有梦，流水无心。惨惨凄凄，几回觅觅寻寻。

笛声吹落空山月，梦回时、独自沉吟。怕来迟，花怨蹉跎，人怨飘零。
春日退朝
刘禹锡（唐代）

紫陌夜来雨，南山朝下看。戟枝迎日动，阁影助松寒。

瑞气转绡縠，游光泛波澜。御沟新柳色，处处拂归鞍。
贺府尹董侍郎落成贡院
程公许（宋代）

纵壑潜蛟变化秋，岷精表瑞协助人谋。
万间指顾璇杓运，千柱它窿玉斧修。
小度凤楼心匠巧，快看蚁阵战功收。
向来三策天人学，盍为诸生一点头。
嘉祐大行皇帝挽诗十首 其十
刘攽（宋代）

哀挽千人唱，崇冈万岁居。呼关想传警，羡道法周庐。

晚日涂车静，深山灌柏初。谷神知有术，犹欲信前书。
西江月 其五
薛式（宋代）

凿破玄元三五，拨开造化圭璋。希夷妙旨在中央。

咫尺无名罔象。

片饷工夫便得，教君地久天长。蓬莱仙岛是吾乡。

怎不留心信向。
祭九鼎十二首 其四 春分，苍鼎亚、终献用《成安》。
郊庙朝会歌辞（宋代）

法乾刚兮，铸鼎奠方。涓嘉旦兮，齐明迎祥。胡为持币，维箱及筥。

胡为和羹，有锜维釜。
遣兴二首 其一
宗衍（元代）

凉风一叶落，志士感其微。岂但振泉木，寒将裂我衣。

治田去稂莠，所忧稼穑稀。君若不见察，善类将安归。
偈颂一百二十三首 其七十二
释崇岳（宋代）

恁么恁么，牵犁拽杷。不恁么不恁么，泥多佛大。临济三玄，赵州勘破鼻孔大。
次韵鲁直寄灵源三首 其一
释德洪（宋代）

一觥春色红鳞动，数笔海山青玉开。耳热浩歌无说处，却将佳句写归来。
偈颂终百六十首
释宗杲（宋代）

差之毫釐，失之千里。
孟春犹寒，终而复始。
释迦老子是击驴橛，终大藏教是破故纸。
如我按指，海印发光。
汝暂兴心，尘劳先起。
眉妩·戏张仲远
姜夔（宋代）

看垂杨连苑，杜若侵沙，愁损未归眼。信马青楼去，重帘下，娉婷人妙飞燕。翠尊共款。听艳歌、郎意先感。便携手、月地云阶里，爱良夜微暖。
无限风流疏散。有暗藏弓履，偷寄香翰。明日闻津鼓，湘江上，催人还解春缆。乱红万点。怅断魂、烟水遥远。又争似相携，乘一舸、镇长见。
心上座余故人慧廓然之嗣而规方外之犹子也过予于湘上夜语有怀廓然方外作两绝 其二
释德洪（宋代）

十年不得吴中耗，凋尽耆年付等閒。闻道瘦规颜愈少，独馀此老殿湖山。
西京道中闻蛙
吴融（唐代）

雨馀林外夕烟沉，忽有蛙声伴客吟。

莫怪闻时倍惆怅，稚圭蓬荜在山阴。
挽陈常卿二首
刘克庄（宋代）

幼共从师长五年，暮龄彼此各华颠。
我辞台斗先还笏，君望蓬莱忽引船。
差胜于朝于市者，相携某水某丘边。
老儒未至忘情地，便是瞿聃亦泫然。
喜宥寺梅屋
李龏（金朝）

幽幽一屋巧藏春，花匠何曾动斧斤。逐朵似裁霜汉月，满椽如架石桥云。

繁花绰有苔钱赁，清梦那无蝶羽分。欠得玉人相共住，金樽檀板送斜曛。
武陵春
宋先生（宋代）

虎绕龙蟠功最妙，交会在丹田。垆鼎烹煎火自然。日月炼为先。

认取坎离为造化，真气要还源。向已澄静坐内观。九转炼成丹。
初阳台
董嗣杲（宋代）

宝山山顶结芙蓉，方士凌虚几御风。
日月光华含吐异，云萍踪迹往来空。
石盘草子粘深碧，土级苔花剥碎红。
侧近又将精舍展，蓬瀛有路直能通。
赋花上月送沃州良上人
柯九思（元代）

林园念良会，花月含清辉。娟娟媚繁萼，皎皎澄芳姿。

临池春弄景，转树夕藏霏。凝香翡翠盖，散影沾罗衣。

飞觞昔忘曙，秉烛贵及时。欲随夫遁废，行乐愿无违。
陆浑水亭
宋之问（唐代）

昔予登兹楼，感爱川岳奇。别来虽云远，夜梦常在斯。

更以沈痼日，归卧南山陲。弊庐不可见，云林相蔽亏。
雨後至溪上
杨万里（宋代）

夜雨无端忽晓晴，南溪便长半篙清。
斜冲乱石雪霜碎，快泻深陂金玉声。
慢处回头萦作漩，急边眨眼不留行。
李成觑著如何画，却是诗中画得成。
和喜雨二绝 其二
朱熹（宋代）

黄昏一雨到天明，梦里丰年有颂声。起望平畴烟草绿，只今投笔事农耕。
古诗
蒋节（清代）

颓阳散林薄，凉飙入我帏。孤鸿邈天末，客子寒无衣。

手把鸣琴邈，弦急不成挥。非关弦柱促，顾此心愿违。

中情自难抒，无伤知者稀。
过佘文植兰笋山房示诗二章 其一
姚燮（清代）

走蠹纵横满榻书，借杨作幕看风梳。定中醉眼撩尘马，病后禅心谢墨猪。

系带已无吴子剑，堆槃但有庾郎蔬。敢辞万里栖卑牖，旧辙关山乱草淤。
雕阴道中作
许棠（唐代）

五月绥州北，途程少郁蒸。马依膻草聚，人抱浊河澄。

迹固长城垒，冤深太子陵。往来经此地，悲苦有谁能。
见降羌感事
晃咏之（宋代）

沙场尺箠致羌浑，玉陛朝趋雨露恩。
自笑百年家凤阙，一生肠断国西门。
谢张倅惠茶
章甫（宋代）

病躯倦甚不举酒，便腹枵然尤爱茶。
淮乡久住已成俗，客至亦爱研芝麻。
称重缃匳还入手，知公与我诗情厚。
静无俗驾叩柴关，急遣僧房借茶臼。
易足堂中昼倍长，一杯凉饼补饥肠。
世间万事不挂口，齿颊尽日留甘香。
青奴可怜姑少却，睡魔退舍诗魔作。
诗成吟罢来清风，秋意拂拂生梧桐。
冬夜苦雨
夏子麟（清代）

一雨潇潇下，几无昼夜分。疏钟沈远寺，浓雾勒朝曛。

诗思清于水，愁心叠似云。阴霾能迅扫，明日见晴雯。
步出城东门
邹登龙（宋代）

步出城东门，与子各执手。
遥望农累累，悲风发陇首。
长松自青青，枯根带骨朽。
人生如朝露，嘉命那可久。
世无王子乔，何诀以固寿。
感慨徒悲伤，欢言且饮酒。
次韵周五哥
韩淲（宋代）

莫道春犹远，连阴初未曦。振衣行复阻，岸帻坐成痴。

芳事诚须酒，交情岂为诗。清明翻手是，常记旧相随。
题观音岩
姚道衍（明代）

高阁凌虚如履地，长江万里来无际。
世人可到不可留，只许禅无深夏住。
乱帆来往逐云飞，隔岸淮山拥翠微。
大士岩间常宴坐，一灯夜照客船归。
满江红·写怀
岳飞（宋代）

怒发冲冠，凭栏处、潇潇雨歇。抬望眼，仰天长啸，壮怀激烈。三十功名尘与土，八千里路云和月。莫等闲，白了少年头，空悲切！(栏 通：阑)
靖康耻，犹未雪。臣子恨，何时灭！驾长车，踏破贺兰山缺。壮志饥餐胡虏肉，笑谈渴饮匈奴血。待从头、收拾旧山河，朝天阙。(壮志 一作：壮士；山缺 一作：山阙)
用梅山醉中韵三
陈著（宋代）

一窗桃李夹垂杨，一卷离骚一炷香。闭眼坐来开眼笑，到无言处是春光。
上吴居交
刘过（宋代）

庙堂陶铸人才尽，流落江淮老病身。
尚踏槐花随举子，不知邓禹是何人。
虞察院生日
姜特立（宋代）

今年旱火欲烧空，尽是忱诚默祷功。
尊酒豚蹄亦何用，使君心自与天通。
九月四日重至东阳寄杭诸友 其二
许传霈（清代）

泊舟高城下，乘舆当安步。半载重行行，秋来异春去。

春山桃柳芳，秋岸荻花暮。停车看不足，霜叶遍红树。

斜阳照人家，今宵道且住。
宫词
张公庠（宋代）

四部韶音进玉卮，千官倾望柘黄衣。
舞头再拜金阶远，画鼓连催卷队归。
泛舟武夷九曲溪至六曲或云滩急难上遂回
陆游（宋代）

暮年脚力倦跻攀，借得扁舟卧看山。
怪怪奇奇何所似，绿萝溪入下牢关。
春闺
无垢（清代）

院冷梅花玉剪流，晚风偏助落花愁。侍儿知我无情绪，不把珠帘上玉钩。
次韵子瞻登望海楼五绝
并叙（宋代）

楼观争高不计层，噰噰过雁自相譍。
钱王旧业依稀在，岁久无人话废兴。
诗
牵秀（魏晋）

高宗梦岩穴，姬文兆渭滨。群分邈十里，感应用形神。
秋华亭槜李鲜于伯几篆颜）
释元璞（明代）

片玉山西境绝偏，秋华亭子最清妍。三峰秀割昆仑石，一沼深通渤澥渊。

鹦鹉隔窗留客语，芙蓉映水使人怜。桂丛旧赋淮南隐，雪夜尝回剡曲船。

北海樽中常潋滟，东山席上有婵娟。紫薇花照银瓶酒，玉树人调锦瑟弦。

醉过竹间风乍起，吟行梧下月初悬。一声白鹤随归佩，何处重寻小有天。
题孤山寺山石榴花示诸僧众
白居易（唐代）

山榴花似结红巾，容艳新妍占断春。色相故关行道地，

香尘拟触坐禅人。瞿昙弟子君知否，恐是天魔女化身。
朝中措（帅生日）
洪适（宋代）

斗南楼阁舞祥云。为寿几多人。有酒恰如东海，年年为满金尊。

无双治行，儿童咏德，草木沾仁。只把空虚三院，亦须笑傲千春。
摸鱼儿 织竹团扇
沈鹊应（清代）

弄团圞、组释蕲竹，传看纤手难释。生绡纨素难比似，换却向来释式。

霜雪质。更隐映，斜纹不与甘蕉匹。细看释碧。似绿水生波，雁行云外，疑是个人织。

谁行倩，妙手丝丝轻擘，此君再世踪迹。从来尤物难长久，止恐秋风先逼。

须护惜，为巧夺天工，造物偏乘隙。深藏满月，怕瘦减清辉，雪香飘堕，无处觅消息。
古树
崔道融（唐代）

古树春风入，阳和力太迟。莫言生意尽，更引万年枝。
为王彦本题乐善堂
王绂（明代）

万类既莫齐，人生有贤愚。所趋各异向，所乐亦已殊。

仰惟古圣哲，动与道谊俱。穷巷虽饮水，寸心常有馀。

咄彼夸毗人，多贪竟忘劬。苟得适暂欣，旋踵即忧虞。

吾宗有佳士，近寓都城居。形迹隐廛市，心志在诗书。

生业惟足用，何尝逞丰腴。有妻主中馈，有子从师儒。

老老复幼幼，一家常宴如。我适扈跸来，相延过其庐。

新酒初泼醅，时羞问园蔬。维时春正好，芝兰满阶除。

累觞不知醉，宾主情怡愉。谱牒未暇论，亦足叙友于。

高堂扁乐善，此语良不虚。酒阑袖出卷，辞章揖我须。

我惟三槐泽，今尚蒙沾濡。后裔能不坠，其亦在子欤。

愿言崇令德，始终永无渝。
周天益由福侨剑水灾毁室辄奉小诗劝缘
刘克庄（宋代）

水患被东南，陵谷倏变易。
朝犹万家聚，夕为一沙碛。
非惟齐民灾，亦是诗人厄。
鹳鸣鲁望田，蛙跳周颙宅。
稚子衣露骭，处士泥没膝。
送谢见齐同年奉命归娶 其一
李上馨（明代）

江南词客谢玄晖，年少名成衣锦归。负弩前驱天下少，倚门双玉世间稀。

泥封特许知恩重，宝炬遥分见御辉。不欲别君更翘首，白云何处是乡围。
除歙州途中寄座主王侍郎
卢肇（唐代）

忽忝专城奉六条，自怜出谷屡迁乔。驱车虽道还家近，

捧日惟愁去国遥。朱户昨经新棨戟，风帆常觉恋箪瓢。

江天夜夜知消息，长见台星在碧霄。
涵碧亭 其二
曹冠（宋代）

平生事澹泊，荣利不关心。杜门久谢客，岂容俗尘侵。

令尹有佳招，联辔游云林。流觞绕双鱼，茂樾栖幽禽。

挥毫写佳句，骚雅寓意深。玎珰泉声玉，琐碎竹影金。

开怀拚剧饮，预约盟再寻。搔首赓险韵，杜陵不胜簪。
由冯公岭抵括苍作
周纶（清代）

云气昼冥冥，山深虎豹扃。岚光疑晓雾，猎火乱寒星。

地自飞泉白，天由密树青。穷荒开郡国，次第入郊坰。
表弟章廷凭得象知邵武军归化县
杨亿（宋代）

几年索米住京师，新得东堂桂一枝。
宰邑弦歌循吏政，还乡鸡黍故人期，
于公阴德知终大，万石家风喜不衰。
毛义动容初捧檄，太邱积德旧刊碑。
甘棠二纪民犹爱，苦蘗三年吏不欺。
桑梓经过身昼锦，庭闱扶侍鬓垂丝。
元方惠化傳遒铎，令伯欢心献寿户。
邦境中分同鲁卫，政声相应似埙箎。
尝思竹马游從日，又见风鹏奋击时。
执手勉君勤素业，归来更直凤皇池。
数椽
毛珝（宋代）

梅有清香竹有阴，数椽于此寄幽深。旧看归雁抛孤旅，新听啼螀悔苦吟。

几卷书皆先世迹，一张琴是古人心。柴门未必无知己，何必江湖在远寻。
黄州晚泊
李调元（清代）

赤壁烟初合，乌林月欲升。鸟投遥岸树，人语隔江镫。

梦去家疑近，愁来枕自凭。天涯游子意，寒夜总难胜。
酒帘
孔平仲（宋代）

百尺风外帘，常时悬高阁。若誇酒味美，聊劝行人酌。

但浇愁肠宽，奚畏守犬恶。客心方摇旌，逢此慰寂寞。
自贺重入奉庠八首 其七
瞿士雅（清代）

寒俊欣逢藻鉴开，儿童惊喜报人来。

能诗岂是经时策，落笔元非倚马才。圣代也知无弃物，此生何幸出尘埃。

不然秋月春风夜，多少芳心似死灰。
顾州司马招游蟠龙洞
邵墩（清代）

众峰环一峰，地轴高屹𡿖。古洞豁云根，深邃凹无凸。

洞门荫老松，惜哉一已缺。拈花微笑人，妙相左右列。

正中钟乳悬，有若广长舌。神仙龛尚存，于兹传丹诀。

少进径盘纡，前途黑于铁。旷如复奥如，何年鬼工设。

我相与人相，浑不辨一切。投炬照光明，多取防扑灭。

著脚滑滑泥，彳亍行不辍。石骨冰人寒，顿消五情热。

终古閟日光，两柱相蟠结。众濑束盈坎，神瀵喷如雪。

渟作万丈湫，蛟龙以为穴。祷雨雨即施，吾闻诸乡耋。

逦迤出幽崖，碑苔频剔抉。司马诗法严，赋景叹超绝。

一一鹤声飞，句好我未窃。
题揭钵图
翁树培（清代）

厉诗但衍宝积经，前此作者推阮亭。此卷无诗但存画，淡描水墨非丹青。

纷拿变幻斗俶诡，精怪出没鞭雷霆。飙驰电掣兽奔驶，刀剑断折纷雨零。

钵底忽现小儿相，手足卷曲如拘囹。半空天乐下鸾驭，慈光普照留云軿。

我于此图悟禅指，画师寓意加丁宁。佛言贪嗔与痴爱，根尘净绝无畦町。

尔缘性嗜啖人子，饕餮餍饫污膻腥。是曰贪心杀机伏，轮回毂转不暂停。

尔缘幼子失所往，七日遍索穷幽冥。是曰痴心堕恶趣，如茧自缚迷难醒。

尔作狡狯聚丑类，搴旗挥刃铦发硎。是曰嗔心即苦海，无明焰炽通天庭。

尔因弱雏乞援救，涕洟哀吁怜伶仃。是曰爱心著魔障，爱未能割况汝形。

四者轇轕互薰染，流派那辨渭与泾。遂兴幺么蠢蠕动，蕃孳鷇勃生螟蛉。

钵耶非钵乃佛力，琉璃七宝圆光荧。相与非相难执著，鸠盘嫫母尹与邢。

神奸魑魅起妄念，爱魔未许逃天刑。慈悲智慧释尘缚，空空倒挈军持瓶。

离奇惝恍震心魄，花妖木客招群灵。人非人兮想非想，青磷佛火辉流萤。

李森朱璧不可作，谁与画手存模型。不徒罗家绘图拟，好续梵偈传镫铭。
寻梅
洪咨夔（宋代）

摇落园林一再霜，梅梢叶剩两三黄。
蕾红包裹春犹密，隔垅枇杷得擅香。
送越客
张籍（唐代）

见说孤帆去，东南到会稽。春云剡溪口，残月镜湖西。

水鹤沙边立，山鼯竹里啼。谢家曾住处，烟洞入应迷。
赠王曰常
范汭（明代）

一月留君兴未阑，酒杯无限费春寒。
海棠欲卸辛夷尽，取次看花到牡丹。
送鄱阳太守 其三
彭汝砺（宋代）

天明下诏寂寥滨，师帅高才得献臣。事出中和民自怿，令捐苛细物长春。

红裙涕泣瞻征旆，白首驩呼滞去轮。簪绂相先问行色，几时携节渡江濒。
王升之绝句以诗成有共赋酒熟无孤斟为韵因次其韵 其七
刘跂（宋代）

念当岁峥嵘，少别友中玉。梦寐大刀头，安得卢橘熟。
荆州新秋病起杂题一十五首。病起见苔色
齐己（唐代）

病起见苔色，凝然阵未枯。浅深围柱础，诘曲绕廊庑。

碧翠文相间，青黄势自铺。为钱虚玷染，毕竟不如无。
颂古一百二十一首
释宗杲（宋代）

电光石火尚犹迟，猗死禅和那得知。
转面回头拟寻讨，夕阳已过绿榉西。
送萧柔以参戎归溽城柔以求去官而两台不可
释今无（明代）

此身真觉如山重，大略忻君有达观。六翮欲飞何处好，一官求去不能难。

海螺有气吹千里，玉手无心弄二丸。别后只悬高韵在，相思明月对松坛。
咏史诗。葛陂
胡曾（唐代）

长房回到葛陂中，人已登真竹化龙。

莫道神仙难顿学，嵇生自是不遭逢。
山矾代山谷改评
艾性夫（元代）

刻玉珑松万万葩，暖香薰透小窗纱。水仙未可呼为弟，此是春风第一花。
洛头书事
陈与义（宋代）

纶巾古鹤氅，日暮槲林间。
谁使翁迎客，应闻屐响山。
占年又得熟，劝我不须还。
村酒困壮士，水风吹醉颜。
杨通老移居图
林希逸（宋代）

忆昔移居诗，在集篇篇好。就中语奇绝，最是涉与岛。

谁欤作此图，题以杨通老。行行四五人，长短各有荷。

瓢者帽且髯，席者头不裹。或牧而尚髫，或负而似跛。

孟光衣颇宽，灵照袖亦拖。一儿解持箠，一儿才剪箠。

处士独跨驴，牛乃背其媪。彼羊驱于前，彼猫肩于左。

琴二荻篮双，生计亦甚夥。应嫌俗子知，必住深山可。

低眉得何句，手卷岂其稿。若逢李十二，定复歌饭颗。

薏苡或招谗，胡椒能惹祸。君子哉若人，万物备于我。
颂十六首
释慧晖（宋代）

明明梵音海潮音。青青胜彼世间音。
丽则慧日破诸暗，日则名为观世音。
圆通师孙福长老请赞
释心月（宋代）

虚空寥寥，吾之体也。
万象纭纭，吾之用也。
青山白云，吾之宾朋也。
山色溪声，吾之言论也。
作是说者，画师之所不能幻也。
夫画师所不能幻者，吾亦不知吾之为谁也。
故强名之，曰石豀老冻畐也。
五音曲 其五 羽引
佚名（隋代）

玄英纪运。冬冰折。物为音本。和且悦。穷高测深。长无绝。
送李教谕避乱归鄱阳
成廷圭（元代）

长淮九月秋风高，水怪百出生波涛。吴樯楚柁不敢渡，人命委弃如鸿毛。

山精白昼作鬼语，野狐黑夜如人嗥。县斋博士最忧者，中宵起听荒鸡号。

岂无强弩射其上，愁来磨损胸中刀。平生读书弗见用，拂衣归卧番江皋。

知几未落季鹰后，对客且放元龙豪。束书三日先告别，令我不乐心忉忉。

时运忽来乌可遏，忧患卒至将安逃。高歌激烈不肯住，衰柳何以维轻舠。

临岐大醉意不已，更过西家沽酒醪。
满江红（丁未初度自赋）
李曾伯（宋代）

老去生涯，都付与、一丘一壑。功名事，惭非好手，几逢危著。走马名鸡年少趣，椎牛酾酒军中乐。到而今、浑似梦中看，休休莫。

江湖路，西风恶。霄汉志，秋云薄。更那堪州铁，铸成重错。当贵买臣毋足羡，知非伯玉真能觉。问心期、应有海翁鸥，山人鹤。
商妇词
刘师邵（明代）

君心若流水，妾心如落花。风波千万里，相逐遍天涯。
鉴维那求月堂颂
释正觉（宋代）

桂毂谁将玉斧修，风帘收卷许相留。
虚明窗户不知夜，清白身心长濯秋。
鹤梦巢寒松挂壁，鱼惊波动水浮钩。
胡床瘦坐摇香篆，净照壶中一默游。
戏咏江南土风
黄庭坚（宋代）

十月江南未得霜，高林残水下寒塘。
饭香猎户分熊白，酒熟渔家擘蟹黄。
橘摘金苞随驿使，禾舂玉粒送官仓。
踏歌夜结田神社，游女多随陌上郎。
送崔度推官任满还长安
赵抃（宋代）

三岁西州此效官，幕中无事有宾欢。瞻云预喜长安近，归骑还惊蜀道难。

分袂天涯逢腊尽，入关时候正春寒。前途应念朋从意，回首秦亭一据鞍。
蓦山溪（忆古人诗云“满城风雨近重阳”因成此词）
赵长卿（宋代）

满城风雨，又是重阳近。黄菊媚清秋，倚东篱、商量开尽。红萸白清，景物一年年，人渐远，梦还稀，赢得无穷恨。

钗分镜破，一一关方寸。强醉欲消除，醉魂醒、凄凉越闷。鸳鸯宿债，偿了恶因缘，当时事，只今愁，斑尽安仁鬓。
送蒙寺丞赴郢州
梅尧臣（宋代）

郢国当时唱，犹传白雪真。
问今非昔日，和者几何人。
客自射飞雁，渔能供跃鳞。
芳洲堕马处，吾祖汉名臣。
临江仙·西曲罥衣迷去路
刘辰翁（宋代）

西曲罥衣迷去路，雪销断岸无痕。寻花不拟到前村。暖风初转袖，小径忽开门。却忆临塘桥下马，暗香不是黄昏。人生南北与谁论。岭梅花树下，闲听蜜蜂喧。
北州人有致达头鱼于永叔者素未闻其名盖海鱼
梅尧臣（宋代）

孰云北海鱼，乃与东溟异。
适闻达头乾，偶得书尾寄。
枯鳞冒轻达，登俎为厚味。
向来昧知名，渔官疑窃位。
有如臧文仲，不与柳下惠。
从兹入杯盘，应莫惭鲍肆。
寻天台李道士斋
周忱（明代）

瑶草迷行径，丹台近赤城。
山川遥在望，鸡犬不闻声。
谷静松花落，桥横涧水鸣。
云间双鹤下，疑听紫鸾笙。
次韵永兴王宰游钟成观 其二
白玉蟾（宋代）

眼力招回西去山，风蘋烟蓼白鸥闲。归舟满载斜阳返，欸乃一声空翠间。
送客到江亭
孔平仲（宋代）

春江碧波渺天去，两岸红桃落如雨。主人到此送行人，落日留连会歌舞。

渡头杨柳正依依，拂水摇风千万丝。看看亦整东归棹，谁折长条赠我归。
送张少卿赴召十首
李新（宋代）

燕子楼成月满栏。缕金衣就酒翻澜。
从前乐府知多少，再到东山记谢安。
菩萨蛮（坐中赋樱桃）
辛弃疾（宋代）

香浮乳酪玻璃碗。年年醉里尝新惯。何物比春风。歌唇一点红。

江湖清梦断。翠笼明光殿。万颗写轻匀。低头愧野人。
招客赏菊
姜特立（宋代）

今年月有闰，菊花开较迟。
明年无赢缩，花开当及时。
有花与无花，摘蕊泛酒卮。
况是好时节，风日生光辉。
但愿身老健，长与花继期。
犹胜陶徵君，无酒空赋诗。
朝中措（茶词）
程垓（宋代）

华筵饮散撤芳尊。人影乱纷纷。且约玉骢留住，细将团凤平分。

一瓯看取，招回酒兴，爽彻诗魂。歌罢清风两腋，归来明月千门。
宿邻水县
袁说友（宋代）

酒余孤馆梦初回，渐觉茅檐淅淅来。
夜半山前风荐雨，晓来崖底涧鸣雷。
剩添岗翠三分色，呈出秧针一寸栽。
恰得乌云天外少，莺花无数恼人怀。
白发叹
卢纶（唐代）

发白晓梳头，女惊妻泪流。不知丝色后，堪得几回秋。
醉花阴•语花
董以宁（清代）

露沁香心花中酒。月下低垂首。掩映绿樽中，弱质离披，如何风前抖。

美人笑把花枝嗅。欲与花为友。悄自向花言，不解相思，何事如奴瘦。
失调名
佚名（宋代）

樱桃新荐小梅红。
芸晖屋
弘历（清代）

书圃礼园无斁好，瓯香研净有馀欣。惜分阴是前贤语，正爱清晖照古芸。
戏赠嗣誉二首坐 其一
李彭（宋代）

谈禅高出沩仰右，著论耻居生肇傍。更有新诗堪抵罪，与君约法定三章。
子约好谈玄理尝养一鹤每清宵唳彻余斋偶获其匹赋诗识喜属余和焉
皇甫汸（明代）

苏眈雅好应谁似，日对仙禽绝世氛。行傍瑶琴聊独引，飞来缑世忽成群。

雪中弄影时同舞，月下和鸣几处闻。览物与君浑念昔，乘轩曾亦滥机云。
上巳日与八兄偕同社诸君集面城园
吴孚恩（清代）

池馆何人扫劫灰，春阴又见长莓苔。水杨柳绿风初过，山鹧鸪啼雨欲来。

草色拖蓝迷竹径，花枝缀锦照金杯。纵教不是兰亭会，也欲寻诗日往回。
句
释彦强（宋代）

一间茅屋元无主，付与山头野火烧。
寄孙子稷
谢薖（宋代）

我家大冯君，清诗跨阴何。尤工婕妤怨，不愧青草歌。

后生游其婕，玉石例琢磨。是中知味少，莫辨白黑鹅。

独闻子孙子，锵然应鸾和。君尝喜其似，谓可同臼科。

剑池佳山水，清涟映嵯峨。孙子居山间，新诗日吟哦。

探囊肯投我，有篇未为多。论文定何时，一醉金叵罗。

更当期皓首，共理钓鱼蓑。